Hoe verloor ons as ouers gesag? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe verloor ons as ouers gesag?
Hoe verloor ons as ouers gesag?
Kinders moet van jongs af aan gesag onderwerp word om ook uiteindelik later as volwassenes gesag te respekteer. Ouers is die belangrikste gesagsfigure in 'n kind se lewe. Ongelukkig kan kinders wat altyd gehoorsaam was, skielik ouer(s) se gesag begin bevraagteken, en begin die ouers as't ware om gesag te verloor. Hettie Brittz noem in haar boek Kweek geonde gesag verhoudingsbreuk as een van die belangrikste oorsake van gesagsverlies. Sy noem die volgende faktore wat tot verhoudingsbreuk kan lei:
Ondeurdagte woorde: Dit kom in baie vorme, soos onregverdige verwyte, onsensitiewe kritiek, aanvallende beledigings, leë beloftes, valsheid, aanhoudende getergery, vernederende woorde, die ophaal van dinge uit die verlede, baie onnodige opdragte, kritiek in die openbaar, asook skree en dreigemente.
Onwilligheid om te erken dat ons verkeerd was: Ouers is soms te trots om te erken wanneer hulle onredelik, ongemanierd of onregverdig was, of selfbeheersing verloor het. Ons moet soms kan sê: "Ek is jammer".
'n Gebrek aan integriteit: Jy verwag van jou kinders om hul kamers netjies te hou, terwyl jy jou kamer in 'n warboel laat vir die huishulp om op te ruim. Of julle spreek die kinders aan omdat hulle soos kat en hond baklei, maar julle as ouers vlieg mekaar voortdurend in die hare. Jou kinders sal eerder jou voorbeeld navolg as om na woorde te luister wat jou dade weerspreek.
Verwaarlosing: Ouers moet na hul kinders se fisiese en emosionele welstand omsien. Kinders moet genoeg kos, klere en 'n veilige blyplek hê. Hulle moet liefgehê en beskerm word en bemoedig word wanneer hulle moedeloos voel. Verwaarlosing, hetsy fisies of emosioneel, laat kinders verwerp voel, wat daartoe lei dat hulle onwillig is om hul ouers se gesag te aanvaar. Hulle is onseker of hulle hul ouers werklik kan vertrou.
Mishandeling: Dis die misbruik van mag of fisieke krag, wat daarop dui dat ouers beheer verloor en nie weet hoe om dit terug te wen nie. Ouers mishandel hul kinders deur oormatige pakslae, klappe deur die gesig of teen die kop, rondstampery, of selfs vuisslanery. Dit behels ook ander vorme van wrede optrede soos om jou kind te verskree of te vloek, in 'n vertrek toe te sluit of uit die huis uit te sluit, te laat honger ly, en selfs seksuele mishandeling. Mishandeling wek aanvanklik vrees by die kind, wat later selfs tot minagting, woede, of wraak lei, en tot die verwerping van gesag.
Ontoeganklikheid: Kinders beleef hul ouers as onaantasbaar, onbereikbaar en ontoeganklik wanneer die ouers altyd reg is, nooit verskoning vra nie, en die kinders nooit toelaat om hul kant van 'n saak te stel nie. Klagtes, vrae of versoeke word met 'n ophaal van die skouers begroet sodat die kind later ophou kommunikeer. Die kinders het nie die moed om hul ouers te nader nie, en dit lei tot die verwerping van gesag.
Vernedering: Sommige ouers skroom nie om hul kinders in die openbaar, in die teenwoordigheid van hul (die ouers) se vriende, of voor die kinders se maats te verkleineer nie. Die resultaat is 'n bedremmelde, tjoepstil kind wat al hoe meer in sy of haar dop kruip en nie of boe of ba sê nie. Die ouer slaag oënskynlik daarin om gesag af te dwing, maar terselfdertyd die kind te verneder. Die kind beleef dat ander mense se opinie vir die ouer belangriker is as hy of sy en dit ontneem die ouer iets van die gesonde gesag wat hy of sy oor die kind het.
Verbreking van vertroue: Een van die effektiefste maniere om jou kind se vertroue te verloor, is om nie beloftes na te kom nie. Dit gebeur ook wanneer jy jou kind se privaatheid binnedring deur in sy of haar goed te krap, WhatsApps te lees en gesprekke af te luister. Of as jy hom of haar nie genoeg vertrou om saam met sy of haar maats uit te gaan nie.
Indien jy jouself herken in een van die genoemde optredes, besin daaroor. Dit is moontlik, maar nie noodwendig maklik nie, om gesonde gesag te herwin.